列遵道以古銅爵見歸
作者：李彭
朝代：宋

paragraphs: 何年銅爵姿狀古，如對高人開美度。
重雲結疊虺虺雷，遶腹循環危欲雨。
廉問御風之子孫，世南秘書藏肺腑。
縱釴欲炙真垂涎，舉以壽卿吾所許。
非無玉舟金叵羅，簡素睨之如糞土。
奈何趙璧復來歸，知我懷茲會心侣。
拂塵識面如故人，口不能言實莊語。
細酌明窗舊索郎，伴我微吟度寒暑。